અમદાવાદઃ 25 ઓગષ્ટથી ઉપવાસ પર બેઠેલા હાર્દિકની તબિયત હવે સ્થિર છે અને તેને અમદાવાદની એસજીવીપી હોસ્પિટલમાંથી રજા આપી દેવામાં આવી છે. હાર્દિકને હોસ્પિટલમાંથી જ પોતાના ઉપવાસ ચાલું રાખવાની વાત કરી હતી. બીજી તરફ હાર્દિકના ઘરે એટલે કે ગ્રીનવૂડ રિસોર્ટમાં તડામાર તૈયારીઓ શરુ કરી દેવામાં આવી હતી. હાર્દિક રિસોર્ટ પહોંચે તે પહેલા ફરી એક વખત પોલીસનો વિશાળ કાફલો પણ પહોંચી ગયો હતો. સવારથી પોલીસે રિસોર્ટની બહાર બંદોબસ્ત ગોઠવી દીધો હતો. હાર્દિકને હોસ્પિટલમાંથી રજા મળવાની છે તે વાત હાર્દિકે પોતે જ જણાવી હતી અને તેના સમર્થકોને પારણા કરી લેવાની પણ તેણે સલાહ આપી હતી.